**Dôvodová správa**

1. **Všeobecná časť**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa mení nariadenie vlády Slovenskej republiky č. 87/1995 Z. z., ktorým sa vykonávajú niektoré ustanovenia Občianskeho zákonníka v znení neskorších predpisov (ďalej len „návrh nariadenia“).

Maximálna výška náhrady nákladov spojených s pohrebom pri usmrteniach v dôsledku pracovného úrazu alebo choroby z povolania sa podľa § 101 zákona č. 461/2003 Z. z. o sociálnom poistení v znení neskorších predpisov pravidelne valorizuje a od 1. januára 2024 predstavuje sumu 3 759,60 eura. Táto suma zahŕňa náklady účtované pohrebnou službou, náklady na spopolnenie, cintorínske poplatky, náklady na zriadenie pomníka alebo náhrobnej tabule, nákladov na úpravu hrobu a pod.

Rovnakou maximálnou výškou náhrady nákladov spojených s pohrebom sa riadia aj vzťahy vzniknuté na základe zodpovednosti za škodu podľa § § 449 ods. 2 Občianskeho zákonníka s tým rozdielom, že jednu položku v rámci nákladov, konkrétne výšku nákladov na zriadenie pomníka alebo náhrobnej dosky a na úpravu hrobu stanovuje nariadenie v § 2 pevnou sumou a uhrádzajú sa do výšky 663,88 eura. Táto suma nebola predmetom zvýšenia od roku 1995 s výnimkou prepočtu meny a v súčasnosti už nie je adekvátna.

Účelom návrhu nariadenia je vypustiť maximálnu výšku nákladov na zriadenie pomníka alebo náhrobnej dosky v rámci primeraných nákladov spojených s pohrebom, ktorých maximálnu výšku určujú predpisy o sociálnom poistení. Zároveň sa aktualizuje aj poznámka pod čiarou. Keďže na právne vzťahy upravené nariadením v doterajšom znení sa bude vzťahovať nariadenie v znení účinnom od 15. februára 2025, prechodné ustanovenia sa v zmysle Legislatívnych pravidiel vlády Slovenskej republiky výslovne neupravujú.

Návrh nariadenia nemá vplyv na štátny rozpočet, vplyv na podnikateľské prostredie, vplyvy na životné prostredie, vplyv na manželstvo, rodičovstvo a rodinu, vplyvy na služby verejnej správy pre občana ani vplyvy na informatizáciu spoločnosti. Návrh nariadenia má identifikované sociálne vplyvy.

Návrh nariadenia je v súlade s Ústavou Slovenskej republiky, ústavnými zákonmi, rozhodnutiami Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade aj s právom Európskej únie.

Návrh nariadenia nie je predmetom vnútrokomunitárneho pripomienkového konania.